1. ปัจจัยความเสี่ยง

ความเสี่ยงมีอยู่ในทุกธุรกิจ
นอกเหนือไปจากความเสี่ยงภายในและภายนอกองค์กรซึ่งธุรกิจในปัจจุบันของบริษัทฯ ประสบอยู่
บริษัทฯ ยังให้ความระมัดระวังในด้านความเสี่ยงที่เกี่ยวข้องกับกิจกรรมการกระจายธุรกิจของบริษัทฯ
ด้วย ในปี 2553 บริษัทฯ ได้ใช้แนวทางการบริหารความเสี่ยงสำหรับองค์กร (Enterprise Risk
Management (ERM)) เพื่อที่จะบ่งชี้ วัดค่าและควบคุมความเสี่ยงต่างๆ
ที่พบอยู่ในการดำเนินงานของบริษัทฯ แผนระยะกลางของบริษัทฯ
ได้รวมเอาการส่งเสริมวัฒนธรรมที่มุ่งเน้นการตระหนักถึงความเสี่ยงอย่างสูงไว้เป็นส่วนหนึ่งของแผนด้วย
เพื่อที่พนักงานในระดับต่างๆ จะสามารถระบุ ตรวจตราและจัดการความเสี่ยงต่างๆ
ซึ่งอยู่ภายใต้การควบคุมของตนได้

แนวทางการบริหารความเสี่ยงสำหรับองค์กรช่วยให้ฝ่ายต่างๆ
ที่เกี่ยวข้องสามารถประเมินความเสี่ยงที่สำคัญและการควบคุมทั้งหลายได้
กระบวนการบริหารความเสี่ยงจะถูกขับเคลื่อนโดยธุรกิจหลัก 3 ธุรกิจของบริษัทฯ
ซึ่งอยู่ในสถานะดีที่สุดที่จะบ่งชี้ถึงความเสี่ยงที่ต่อเนื่องและความเสี่ยงที่เกิดขึ้นใหม่อันมีนัยสำคัญในธุรกิจของตน
ฝ่ายบริหารจะพิจารณาทบทวนผลลัพธ์ของกระบวนการประเมินความเสี่ยงเหล่านี้
และคณะกรรมการของบริษัทฯ จะพิจารณาทบทวนแผนภูมิความเสี่ยงรวม (consolidated risk
map) ทุก ไตรมาส นอกจากนี้ ความเสี่ยงที่ถูกระบุ
และการควบคุมเพื่อลดความเสี่ยงจะถูกตรวจสอบโดยเป็นส่วนหนึ่งของแผนการตรวจสอบภายในเป็นระยะของบริษัทฯ

รายละเอียดดังต่อไปนี้คือ
ความเสี่ยงที่สำคัญและปัจจัยที่ช่วยบรรเทาความเสี่ยงแต่ละประเภทในจำนวนความเสี่ยงทั้ง 4
ประเภทซึ่งกลุ่มบริษัทฯ พิจารณาว่ามีความสำคัญที่สุด อันได้แก่ ความเสี่ยงด้าน กลยุทธ์
ความเสี่ยงด้านการเงิน ความเสี่ยงด้านปฏิบัติการ และความเสี่ยงด้านการปฏิบัติตามกฎระเบียบ –
โดยที่ความเสี่ยงด้านชื่อเสียงเป็นคุณลักษณะร่วมกันของความเสี่ยงทั้งสี่ประเภท ถึงแม้ว่าบริษัทฯ
ได้ระบุความเสี่ยงบางประการซึ่งอาจมีผลกระทบต่อธุรกิจของบริษัทฯ ไว้ในส่วนนี้
แต่ความเสี่ยงเหล่านี้มิใช่ความเสี่ยงทั้งหมด ยังมีความเสี่ยงอื่นๆ อีกซึ่งไม่เป็นที่ทราบในขณะนี้
หรือความเสี่ยงอื่นๆ ซึ่งในเวลานี้ไม่ถือว่ามีนัยสำคัญเท่ากับความเสี่ยงทั้งหลายที่ระบุไว้ในส่วนนี้
อาจมีผลกระทบต่อธุรกิจของบริษัทฯ ในอนาคตได้

ความเสี่ยงด้านกลยุทธ์

ความเสี่ยงด้านกลยุทธ์สะท้อนถึงผลกระทบที่เกิดกับกำไรหรือเงินทุนของกลุ่ม
อันเนื่องมาจากการตัดสินใจทางธุรกิจที่เกิดผลในทางลบ
การดำเนินการตามการตัดสินใจซึ่งไม่ประสบผลตามที่ตั้งใจไว้
หรือการไม่ตอบสนองต่อแรงกดดันทางด้านการแข่งขัน หรือสภาพแวดล้อม หรือกฎระเบียบอื่นๆ
บริษัทฯ เชื่อว่าความเสี่ยงดังต่อไปนี้คือความเสี่ยงด้านกลยุทธ์ที่สำคัญซึ่งกลุ่มประสบอยู่ในขณะนี้

ความซับซ้อน เนื่องจากกลุ่มได้เติบโตขึ้นและได้เพิ่มกิจกรรมทั้งในประเทศและระหว่างประเทศ
ความซับซ้อนของการดำเนินงาน
และทักษะความสามารถที่จำเป็นสำหรับการบริหารจัดการการดำเนินงานดังกล่าวอย่างมีประสิทธิภาพ
จึงได้เพิ่มขึ้นด้วยเช่นกัน ในขณะนี้ กลุ่มบริษัทฯ มีทั้งบริษัทย่อยซึ่งกลุ่มเป็น ผู้ถือหุ้นรายใหญ่
และบริษัทร่วม โดยบริษัทเหล่านี้จำนวนหนึ่งจดทะเบียนอยู่ในตลาดหลักทรัพย์แห่งต่างๆ
นอกเหนือไปจากความเสี่ยงด้านกฎระเบียบและการปฏิบัติตามกฎระเบียบ (ซึ่งกล่าวถึงท้ายนี้)
การเติบโตอย่างต่อเนื่องของกลุ่มทั้งในธุรกิจเดิมและโดยผ่านการลงทุนใหม่
จะก่อให้เกิดความท้าทายที่ไม่สิ้นสุดในการบริหารจัดการธุรกิจต่างๆ
และการจัดให้มีทรัพยากรบุคคลซึ่งมีคุณภาพสูงเพื่อการควบคุมดูแล เพื่อที่จะลดความเสี่ยงนี้ บริษัทฯ
ได้ใช้ความพยายามเพิ่มขึ้นอย่างมากในการสรรหา ฝึกอบรมและพัฒนาบุคลากร
และแผนการรักษาบุคลากรเพื่อตอบสนองความจำเป็นทางด้านบุคลากรตามที่คาดหมาย
กรรมการผู้จัดการใหญ่และประธานเจ้าหน้าที่บริหารจะปรึกษาหารือประเด็นปัญหาเกี่ยวกับทรัพยากรบุคคลที่สำคัญกับทุกสายธุรกิจและฝ่ายบริหารธุรกิจทุกไตรมาส

การลงทุน เนื่องจากธุรกิจของบริษัทฯ จำนวนหนึ่งต้องการเงินลงทุนสูงมาก เวลา ลักษณะ
การกำหนดราคาและการจัดหาเงินลงทุนทั้งในธุรกิจเดิมและกิจกรรมใหม่จึงมีความสำคัญมาก บริษัทฯ
ได้กำหนดหลักเกณฑ์การลงทุนที่เข้มงวดและติดตามอย่างใกล้ชิดเมื่อมีการปรึกษาหารือเกี่ยวกับการลงทุนใหม่
บริษัทฯ
ได้ลดความเสี่ยงที่เกี่ยวกับการตัดสินใจลงทุนให้เหลือน้อยที่สุดด้วยการใช้แนวทางโดยละเอียด
และการพิจารณาทบทวนการลงทุนที่สำคัญทั้งหมดแบบหลายระดับ โดยเฉพาะอย่างยิ่ง
คณะกรรมการการลงทุนจะพิจารณาทบทวนการลงทุนเชิงกลยุทธ์ที่สำคัญ
รวมทั้งกิจกรรมการกระจายการลงทุนที่มีศักยภาพทั้งหมด
ก่อนที่จะสามารถส่งเรื่องไปยังคณะกรรมการบริษัทฯ เพื่อพิจารณา
เนื่องจากคณะกรรมการการลงทุนประกอบด้วยกรรมการหลายคนในคณะกรรมการบริษัทฯ
ผู้ช่วยกรรมการผู้จัดการใหญ่กลุ่มบัญชีและการเงิน และผู้ช่วยกรรมการผู้จัดการใหญ่กลุ่มกลยุทธ์
องค์ประกอบที่สำคัญของการตัดสินใจลงทุนใดๆ
จึงผ่านการพิจารณาทบทวนและเห็นชอบจากผู้บริหารอาวุโสก่อนที่จะขอการอนุมัติ

เศรษฐศาสตร์มหภาค/สภาพแวดล้อม บริษัทฯ
บริหารจัดการความเสี่ยงด้วยการพิจารณาทบทวนแผนกลยุทธ์ซึ่งกำหนดขึ้นโดยแต่ละหน่วยธุรกิจเป็นระยะ
การพิจารณาทบทวนดังกล่าวมุ่งเน้นที่การรักษาหรือส่งเสริมความสามารถในการแข่งขัน
การบ่งชี้โอกาสสำหรับการเติบโตเพิ่มเติม
และการตอบสนองการเปลี่ยนแปลงหรือแนวโน้มทางด้านอุตสาหกรรม
กฎระเบียบหรือเศรษฐกิจมหภาคซึ่งมีผลกระทบต่อแต่ละธุรกิจ ในทุกๆ เดือน
คณะผู้บริหารจะประชุมเพื่อตรวจติดตามผลการดำเนินงานของกลุ่มและแลกเปลี่ยนความคิดเห็นเกี่ยวกับการปรับปรุงแผนธุรกิจและกลยุทธ์ระยะสั้น
เพื่อความมั่นใจถึงการบรรลุเป้าหมายที่กำหนด
นอกจากการใช้ทักษะความสามารถภายในองค์กรในกระบวนการตรวจติดตามและพิจารณาทบทวนนี้แล้ว
ผู้บริหารยังปรึกษาหารือกับผู้เชี่ยวชาญทางด้านอุตสาหกรรมและการเงิน
และสื่อสารกับสถาบันและแหล่งอื่นๆ ที่เชื่อถือได้อย่างสม่ำเสมอ
เพื่อตรวจสอบความเชื่อถือได้ของข้อมูล และวิเคราะห์ความแตกต่างระหว่างสมมุติฐานต่างๆ
การพิจารณาทบทวนอย่างต่อเนื่องนี้ทำให้สามารถดำเนินการแก้ไขได้ล่วงหน้าก่อนที่จะมีการเปลี่ยนแปลงที่สำคัญซึ่งอาจมีผลกระทบต่อผลการดำเนินงานของกลุ่มบริษัทฯ

ความเสี่ยงด้านการเงิน

ความเสี่ยงทางด้านการเงินหลักๆ ของกลุ่มบริษัทฯ ได้แก่ ความเสี่ยงจากอัตราแลกเปลี่ยน
ความเสี่ยงจากอัตราดอกเบี้ย และความเสี่ยงจากคู่สัญญา กลุ่มบริษัทฯ ใช้เครื่องมือทางการเงิน
เช่น สัญญาแลกเปลี่ยนสกุลเงินและอัตราดอกเบี้ย สัญญาซื้อขายเงินตราต่างประเทศ
สัญญากำหนดอัตราแลกเปลี่ยนต่ำสุดและสูงสุด และสัญญาแลกเปลี่ยนที่ราคาจะถูกกำหนดด้วยราคาคงที่
เพื่อจัดการกับความเสี่ยงทางการเงินหลักๆ วัตถุประสงค์ของการใช้เครื่องมือทางการเงินเหล่านี้คือ
เพื่อที่จะลดความไม่แน่นอนของกระแสเงินสดในอนาคตที่เกิดขึ้นจากการเปลี่ยนแปลงของอัตราแลกเปลี่ยน
และเพื่อการจัดการสภาพคล่องของทรัพยากรเงินสด บริษัทฯ
มีนโยบายที่จะไม่เข้าทำธุรกรรมตราสารอนุพันธ์ทางการเงินที่เกี่ยวกับอัตราแลกเปลี่ยนและอัตราดอกเบี้ยเพื่อจุดประสงค์ในการเก็งกำไร

ความเสี่ยงจากอัตราแลกเปลี่ยน

ธุรกิจขนส่งสินค้าระหว่างประเทศทางทะเล ธุรกิจบริการนอกชายฝั่ง ธุรกิจโลจิสติคส์และคลังสินค้า
และธุรกิจ0ปุ๋ยใช้เงินสกุลดอลลาร์สหรัฐอเมริกาเป็นสกุลเงินหลักสำหรับธุรกรรมการค้าและการเข้าซื้อสินทรัพย์
กลุ่มบริษัทฯ
จัดการความเสี่ยงด้านอัตราแลกเปลี่ยนทั้งในระดับกลุ่มบริษัทฯและระดับบริษัทย่อยโดยวิธีการป้องกันความเสี่ยงโดยกลไกธรรมชาติ
(natural hedging) บริษัทฯ
จะสร้างสมดุลระหว่างรายได้ที่เป็นเงินต่างประเทศกับรายจ่ายด้านการค้าและเงินกู้ที่เป็นเงินต่างประเทศ
ความเสี่ยงจากอัตราแลกเปลี่ยนส่วนใหญ่ได้รับการป้องกันโดยกลไกธรรมชาติ
เนื่องจากรายได้และค่าใช้จ่ายการดำเนินงานส่วนใหญ่อยู่ในสกุลเงินดอลลาร์สหรัฐอเมริกา
นอกจากนี้ บริษัทฯได้รับเงินกู้ในสกุลเงินดอลลาร์สหรัฐอเมริกา
เพื่อเป็นเงินทุนสนับสนุนธุรกิจและการเข้าซื้อกิจการที่ก่อรายได้ในสกุลเงินดอลลาร์สหรัฐ อเมริกา
ความเสี่ยงจากอัตราแลกเปลี่ยนที่เหลือได้รับการจัดการโดยตราสารการเงิน เช่น
สัญญาซื้อขายล่วงหน้า และการจัดการเงินฝากในสกุลเงินตราต่างประเทศ

บริษัทฯ ได้เข้าทำสัญญาอนุพันธ์ เช่น
การแลกเปลี่ยนสกุลเงินและอัตราดอกเบี้ยเพื่อกำหนดต้นทุนทางการเงินของบริษัทฯ
สัญญาแลกเปลี่ยนสกุลเงินและสัญญาแลกเปลี่ยนอัตราดอกเบี้ยช่วยป้องกันกลุ่มบริษัทฯ
จากการเปลี่ยนแปลงของอัตราแลกเปลี่ยนและอัตราดอกเบี้ย ณ วันที่ 30 กันยายน พ.ศ. 2553
เมอร์เมดมีเงินกู้จำนวน 932.84 ล้านบาท หรือ 26.68 ล้านดอลลาร์สหรัฐอเมริกา
ซึ่งได้รับการป้องกันความเสี่ยงผ่านสัญญาแลกเปลี่ยนเงินตราต่างประเทศและสัญญาแลกเปลี่ยนอัตราดอกเบี้ยกับธนาคารในประเทศ
ในปีที่ผ่านมา
เมอร์เมดได้เข้าทำสัญญาแลกเปลี่ยนอัตราดอกเบี้ยกับธนาคารพาณิชย์สำหรับสินเชื่อเงินกู้ระยะยาวในสกุลดอลลาร์สหรัฐอเมริกาจำนวน
45.93 ล้านดอลลาร์สหรัฐอเมริกา

นอกจากนี้ บริษัทฯ
ได้เข้าทำสัญญาแลกเปลี่ยนสกุลเงินและอังตราดอกเบี้ยกับธนาคารในประเทศแห่งหนึ่งสำหรับหุ้นกู้สกุลเงินบาท
ระยะเวลา 5 ปี เป็นสกุลเงินดอลลาร์สหรัฐอเมริกา ณ วันที่ 30 กัยายน พ.ศ. 2553
มียอดหุ้นกู้คงเหลือจำนวน 62.15 ล้านดอลลาร์สหรัฐอเมริกา
และหุ้นกู้นี้มียอดตามสกุลเงินเดิมจำนวน 2,000 ล้านบาท บริษัทฯ
รับรู้กำไรหรือขาดทุนจากการป้องกันความเสี่ยงนี้ในวันที่มีการตกลงทำสัญญาล่วงหน้าแต่ละฉบับ

บริษัทฯ ได้มีการเข้าทำสัญญากำหนดอัตราแลกเปลี่ยนต่ำสุดและสูงสุดเพื่อป้องกันกลุ่มบริษัทฯ
จากการเปลี่ยนแปลงของอัตราแลกเปลี่ยน
ทั้งนี้เพื่อการจำกัดอัตราที่จะใช้ในการชำระหนี้สินในสกุลเงินตราต่างประเทศ ในช่วงปี 2550
บริษัทฯได้เข้าทำสัญญากำหนดอัตราแลกเปลี่ยนต่ำสุดและสูงสุดเพื่อจำกัดความผันผวนของอัตราแลกเปลี่ยนที่เกี่ยวข้องกับสัญญาก่อสร้างเรือในสกุลเงินเยนจำนวน
2 ลำ เป็นมูลค่าทั้งสิ้น 7,353 ล้านเยน
สัญญาดังกล่าวกำหนดอัตราแลกเปลี่ยนต่ำสุดและสูงสุดอยู่ระหว่าง 105 เยน ถึง 120 เยน ต่อ 1
ดอลลาร์สหรัฐอเมริกา สัญญาฉบับแรกครบกำหนดแล้วเมื่อมีการส่งมอบเรือทอร์ เฟรนด์ชิป
และสัญญาฉบับที่สองจะครบกำหนดในปี 2554 เมื่อมีการส่งมอบเรือต่อใหม่ลำที่สอง

ความเสี่ยงจากอัตราดอกเบี้ย

กลุ่มบริษัทฯ
ได้พยายามที่จะจัดการกับความเสี่ยงต่อความผันผวนของอัตราดอกเบี้ยและลดต้นทุนดอกเบี้ย
โดยความผันผวนของอัตราดอกเบี้ยสามารถลดลงได้ด้วยการบริหารการใช้อัตราดอกเบี้ยทั้งแบบคงที่และลอยตัวสำหรับเงินกู้ยืม
และการใช้ตราสารอนุพันธ์ เช่น การแลกเปลี่ยนอัตราดอกเบี้ยสำหรับเงินกู้ยืมระยะยาว นอกจากนี้
กลุ่มบริษัทฯ ยังบริหารจัดการระยะเวลาโดยรวมของเงินกู้ยืมอย่างต่อเนื่อง กลุ่มบริษัทฯ
มีความเสี่ยงด้านตลาดที่เกี่ยวข้องกับการเปลี่ยนแปลงของอัตราดอกเบี้ยสกุลเงินดอลลาร์สหรัฐ
อเมริกา
เนื่องจากเงินกู้ยืมในสกุลเงินดอลลาร์สหรัฐอเมริกาเกือบทั้งหมดมีอัตราส่วนต่างคงที่ซึ่งผูกอยู่กับอัตราดอกเบี้ย
LIBOR แบบลอยตัว หุ้นกู้แปลงสภาพได้ใช้อัตราดอกเบี้ยรายปีแบบคงที่ที่ร้อยละ 2.50

ความเสี่ยงจากความผันผวนของราคาน้ำมันเชื้อเพลิง

ความผันผวนของราคาน้ำมันอาจจะมีผลกระทบต่อค่าใช้จ่ายในธุรกิจการขนส่งสินค้าแห้งเทกองทางทะเลอย่างมากและอาจส่งผลกระทบต่อรายได้ของกลุ่มบริษัทฯ
ที่ผ่านมากลุ่มบริษัทฯ ได้เข้าทำสัญญากำหนดค่าเงินล่วงหน้ากับสถาบันการเงินที่ช่วยป้องกันกลุ่มบริษัทฯ
จากการเคลื่อนไหวของราคาน้ำมันเชื้อเพลิงได้บางส่วน
โดยมีการกำหนดราคาตายตัวที่ใช้ในการคำนวณผลกำไรหรือการขาดทุนในอนาคต
วิธีการนี้มีความสำคัญและมีประสิทธิภาพ
สำหรับการลดความเสี่ยงจากการเปลี่ยนแปลงของราคาน้ำมันเชื้อเพลิงในอนาคตในช่วงระหว่างวันที่ตกลงเข้าทำสัญญาขนส่งสินค้าและวันที่ได้ทำการขนส่งสินค้าจริง
เนื่องจากธุรกิจขนส่งสินค้าแห้งเทกองทางทะเลมีวันเดินเรือที่ราคาค่าขนส่งสินค้าที่กำหนดตายตัวมากขึ้น
ดังนั้นกลุ่มบริษัทฯ
คาดว่าจะทำการป้องกันความเสี่ยงสำหรับความต้องการน้ำมันเชื้อเพลิงที่คาดว่าจะเกิดขึ้นในอนาคตสำหรับสัญญาขนส่งสินค้าระยะยาวแต่ละฉบับ
โดยการเข้าทำสัญญาแลกเปลี่ยนน้ำมันเชื้อเพลิงและสัญญาซื้อขายน้ำมันเชื้อเพลิงล่วงหน้า
ในเวลาที่เจรจาต่อรองสัญญาขนส่งสินค้าระยะยาวแต่ละฉบับ

ความเสี่ยงจากคู่สัญญา

รายได้จากค่าระวางทั้งที่เป็นสินค้าแห้งเทกองและเรือวิศวกรรมโยธาใต้น้ำส่วนใหญ่นั้นลูกค้าจะจ่ายเงินล่วงหน้า
หรือจ่ายก่อนที่ลูกค้าจะได้รับสินค้า สำหรับการขายถ่ายหิน
ลูกค้ารายใหญ่เป็นบริษัทมหาชนที่มีความมั่นคงในประเทศไทย
ส่วนการขายถ่านหินให้กับลูกค้าวิสาหกิจขนาดกลางและขนาดเล็กนั้นมีจำนวนไม่มาก บริษัทฯ
ขายปุ๋ยทั้งหมดในรูปแบบเงินสด บริษัทฯไม่คิดว่าความเสี่ยงจากคู่สัญญามีนัยสำคัญ
และต้นทุนในการป้องกับความเสี่ยงดังกล่าวจะมากเกินกว่าผลประโยชน์ที่จะเป็นไปได้ ดังนั้น
บริษัทฯจึงไม่เข้าทำสัญญาอนุพันธ์ใดๆ สำหรับความเสี่ยงนี้

ความเสี่ยงจากการปฏิบัติการ

บริษัทฯ เผชิญกับการแข่งขันที่รุนแรงในตลาดหลายแห่งที่บริษัทฯ ดำเนินงานอยู่
ซึ่งอาจก่อให้เกิดผลกระทบในด้านต่อผลการดำเนินงานของบริษัทฯ

ความเสี่ยงจากความปลอดภัยและถูกต้องของข้อมูล

บริษัทฯ ได้ดำเนินการให้เป็นที่มั่นใจว่าระบบวิเคราะห์ธุรกิจที่จำเป็นจะมีความพร้อม
และการเข้าถึงข้อมูลทางธุรกิจที่เกี่ยวข้องจะสามารถทำได้
แม้ในยามที่องค์ประกอบบางส่วนไม่สามารถทำงานได้ ทั้งนี้
โดยการจัดให้มีโครงสร้างองค์ประกอบทางเทคนิค เครือข่ายและไซต์แบบซ้ำซ้อน
รวมทั้งมาตรการในกรณีฉุกเฉินที่ผ่านการทดสอบและมีความเหมาะสม

บริษัทฯ มีแนวทางการรักษาความปลอดภัย ซึ่งรวมถึงมาตรการป้องกันทางด้านองค์กร
เทคนิคและซอฟต์แวร์เพื่อควบคุมการเข้าถึงข้อมูล สิทธิในการเข้าถึงข้อมูล การป้องกันไวรัส
และการป้องกันข้อมูล โดยมีการตรวจสอบการปฏิบัติตามมาตรการเหล่านี้
และประสิทธิภาพของมาตรการเหล่านี้อย่างต่อเนื่อง บริษัทฯ
ทำการตรวจสอบทางด้านเทคโนโลยีสารสนเทศอย่างสม่ำเสมอ
เพื่อให้มั่นใจว่าความเสี่ยงทางด้านเทคโนโลยีสารสนเทศได้รับการประเมิน
และมีการใช้มาตรการที่เหมาะสม

ความเสี่ยงทางธุรกิจ

กลุ่มธุรกิจขนส่ง

ความเสี่ยงทางธุรกิจที่เกี่ยวกับกลุ่มขนส่งด้วยเรือบรรทุกสินค้าแห้งเทกอง

-   ความผันผวนของอัตราค่าเช่าเรืออาจมีผลกระทบทางลบต่อรายได้และรายรับของกลุ่ม

อัตราค่าเช่าเรือของเรือบรรทุกสินค้าแห้งเทกองโดยหลักแล้วเป็นกระบวนการที่มาจากความสมดุลระหว่างอุปสงค์และอุปทานของเรือ
และบริการต่างๆ ของเรือ ปัจจัยอื่นๆ รวมถึงอุปสงค์และการผลิตสินค้าแห้งเทกอง
ระยะทางการขนส่งสินค้าแห้งเทกองทางทะเล ความเปลี่ยนแปลงของการค้าทางทะเล
และรูปแบบการขนส่งอื่นๆ จำนวนการรับมอบเรือที่สั่งต่อใหม่ การปลดระวางเรือเก่า
สภาพเศรษฐกิจโลก การพัฒนาต่างๆ ในการค้าระหว่างประเทศ
การแข่งขันจากการขนส่งประเภทอื่น ความแออัดของท่าเรือและคลอง
และจำนวนของเรือที่ไม่สามารถให้บริการได้ อาจมีอิทธิพลต่ออัตราค่าเช่าเรืออย่างมีนัยสำคัญ
ถ้าอัตราค่าเช่าเรือลดลง ผลประกอบการของกลุ่มบริษัทฯ
และความสามารถในการทำกำไรในอนาคตของกลุ่มบริษัทฯ อาจได้รับผลกระทบอย่างมีนัยยะสำคัญใน
การผันแปรของอัตราค่าเช่าเรืออาจทำให้เกิดความผันผวนในรายได้และกำไรของกลุ่มบริษัทฯ

เพื่อจำกัดความผันผวนนี้ จุดมุ่งหมายของกลุ่มบริษัทฯ
คือการให้บริการกองเรือที่หลากหลายและมีความสมดุล กลุ่มบริษัทฯ
แบ่งเรือจำนวนหนึ่งเพื่อให้เช่าเหมาลำแบบระยะยาวโดยมีสัญญารับขนส่งสินค้าล่วงหน้าและให้บริการแบบไม่ประจำเส้นทางเป็นส่วนประกอบ
กลุ่มบริษัทฯ ยังได้กระจายชนิดของสินค้าที่ขนส่งโดยพยายามไม่มุ่งเน้นไปที่สินค้าชนิดใดชนิดหนึ่ง

-   สถานการณ์โลกที่อาจส่งผลกระทบต่อผลการดำเนินงานและสภาวะทางการเงินของกลุ่มบริษัทฯ

ในอดีต การขัดแย้งทางการเมืองได้ส่งผลให้เกิดการจู่โจมเรือเดินทะเล การวางทุ่นระเบิดใต้น้ำ
และการจู่โจมในรูปแบบอื่นๆ ที่เป็นการขัดขวางการเดินเรือระหว่างประเทศ ทั้งนี้
พฤติกรรมการก่อการร้ายและโจรสลัดได้ส่งผลกระทบต่อเรือสินค้าในน่านน้ำทวีปต่างๆ อาทิ
ในบริเวณทะเลตะวันออกกลางและทะเลจีนใต้ นอกจากนี้
การคว่ำบาตรทางการทูตก็ได้ส่งผลกระทบต่อบริษัทขนส่งทางทะเลที่มีสัญญากับประเทศที่ถูกคว่ำบาตร
เหตุการณ์เหล่านี้ล้วนแล้วแต่จะส่งผลกระทบต่อผลการดำเนินงานของกลุ่มบริษัทฯ

การจู่โจมโดยโจรสลัดที่มีอยู่อย่างต่อเนื่อง และจากการที่บริษัทฯ
ได้ประสบกับเหตุการณ์เรือถูกโจรสลัดจับเรียกค่าไถ่ในโซมาเลียเมื่อสองปีที่แล้ว ทำให้บริษัทฯ
ได้จัดหามาตรการเพิ่มเติมที่สำคัญในเรื่องของการป้องกัน การเตรียมความพร้อม การฝึกฝน
กระบวนการ และการอบรมลูกเรือก่อนที่จะนำเรือเข้าไปในเขตของโจรสลัด นอกจากนี้
ยังรวมถึงมาตรการการติดตั้งแนวรั้วลวดหนามที่พันรอบตลอดลำตัวเรือ
การป้องกันห้องพักของลูกเรือและห้องบังคับการเรือ เครื่องมือป้องกันร่างกายและศีรษะแบบทหาร
และการใช้เส้นทางเชื่อมต่อทางทะเลที่มีการตรวจตรา นอกจากนี้
ยังมีการแสวงหามาตราการป้องกันและขัดขวางอื่นๆ กับที่ปรึกษาฝ่ายพลเรือนและฝ่ายทหารอีกด้วย
ยิ่งไปกว่านั้น บริษัทฯ
ได้ซื้อประกันเพิ่มเติมเพื่อคุ้มครองภาระที่อาจเกิดขึ้นจากการที่เรือถูกโจรสลัดยึดหรือถูกจับเรียกค่าไถ่
และบริษัทฯ อาจเพิ่มพื้นที่คุ้มครองความเสี่ยง
หรือพิจารณาทบทวนเส้นทางการค้าของเรือเนื่องจากการขยายตัวจากภัยของโจรสลัด

แม้ว่ากลุ่มบริษัทฯ จะพยายามอย่างเต็มที่ในทุกๆ ด้าน เพื่อที่ประเมินจุดแข็งทางด้านการเงินของ
ผู้เช่าเรือ แต่วิกฤติการณ์ทางการเงินอาจส่งผลกระทบต่อผู้เช่าเรือที่ทำสัญญาไว้กับกลุ่มบริษัทฯ
สภาวะการล้มละลายและปัญหาทางการเงินของผู้เช่าเรือ
อาจทำให้ต้องมีการเจรจาต่อรองกับผู้เช่าเรือใหม่อีกครั้ง
หรือแม้กระทั่งต้องยกเลิกสัญญาเช่าเหมาลำที่ทำไว้ก่อนครบกำหนด

-   ความเสี่ยงของกลุ่มบริษัทฯจากการให้บริการเช่าเหมาลำระยะสั้นในตลาดเช่าเรือระยะสั้น
    อาจทำให้เกิดความผันผวนต่อความสามารถในการทำกำไร

อัตราค่าเช่าเรือในตลาดเช่าเรือระยะสั้นหลายตลาดที่กลุ่มบริษัทฯ ดำเนินธุรกิจอยู่นั้น
มีความหลากหลายอย่างมากขึ้นอยู่กับปัจจัยหลายประการ ได้แก่ จำนวนเรือในกองเรือโลก
การกระจายกำลังเรือ การที่มีเรือใหม่เข้ามาในตลาด การปลดระวางเรือเก่า
และอุปสงค์ของสินค้าที่จะขนส่ง
นอกจากนี้จุดที่เรือวิ่งรับขนส่งสินค้ายังมีผลต่อความสามารถของกลุ่มบริษัทฯ
ในการใช้เรืออย่างมีประสิทธิภาพและประสิทธิผล
เพื่อตอบสนองต่อความผันผวนของความต้องการในการเช่าเรือในระยะสั้น
และสัญญารับขนส่งสินค้าล่วงหน้า

สำหรับรอบบัญชีสิ้นสุดวันที่ 30 กันยายน พ.ศ. 2553 ร้อยละ 87.84 ของรายได้จากค่าระวางรวม
และร้อยละ 83.20
ของรายได้สุทธิจากการเดินเรือในแต่ละเที่ยวได้มาจากการให้บริการแบบประจำเส้นทาง
การให้เช่าเหมาลำและสัญญาอื่นๆ ที่มีการกำหนดราคาตามตลาดเช่าเรือระยะสั้น
จากการที่กลุ่มธุรกิจเรือบรรทุกสินค้าแห้งเทกอง
มีรายได้บางส่วนจากการให้เช่าเรือที่อัตราตลาดเช่าเรือระยะสั้น
การลดลงของอัตราค่าเช่าเรือในช่วงเวลาใดเวลาหนึ่งจึงมีผลกระทบต่อผลประกอบการของกลุ่มบริษัทฯ
ในช่วงเวลานั้นๆ

นโยบายของกลุ่มบริษัทฯ คือ การสร้างรายได้ที่สม่ำเสมอตลอดปี
โดยการทำสัญญากับลูกค้าไว้ล่วงหน้าชนิดให้เช่าเหมาลำเป็นระยะเวลาและจากสัญญารับขนส่งสินค้าล่วงหน้า
ดังนั้นจึงสามารถช่วยลดความเสี่ยงจากความผันผวนของอัตราค่าเช่าเรือในตลาดเช่าเรือระยะสั้นได้
อย่างไรก็ตาม บริษัทฯ
อาจเลือกที่จะหลีกเลี่ยงสัญญาเช่าเรือระยะยาวในช่วงที่ตลาดค่าระวางเรือซบเซาเป็นระยะเวลาต่อเนื่อง

-   ความสำเร็จของกลุ่มบริษัทฯ
    ในอนาคตขึ้นอยู่กับความสามารถในการบริหารความเจริญเติบโตของกลุ่มธุรกิจ

ปัจจุบันกลุ่มบริษัทฯ มีแผนงานในการขยายและปรับปรุงกองเรือใหม่ กลุ่มบริษัทฯ
ได้ลงนามในสัญญาสั่งต่อเรือใหม่เป็นจำนวนหลายลำ และจะมองหาโอกาสในการซื้อเรือใหม่
และ/หรือซื้อเรือมือสองต่อไปอีก ซึ่งในการนี้จะต้องอาศัยเจ้าหน้าที่บนเรือ ลูกเรือ พนักงาน
รวมทั้งเทคโนโลยีสารสนเทศและระบบต่างๆ ของกลุ่มบริษัทฯ
ที่จะบริหารกองเรือและดำเนินการให้เป็นไปตามแผนการขยายและปรับปรุงกองเรือใหม่
โดยไม่ลดคุณภาพการบริการให้กับบริษัทที่เป็นลูกค้า อย่างไรก็ดีกลุ่มบริษัทฯ
ไม่สามารถยืนยันได้ว่าทรัพยากรบุคคลและเทคโนโลยีของกลุ่มบริษัทฯ
จะประสบผลสำเร็จในการบริหารแผนการขยายและปรับปรุงกองเรือใหม่

นอกเหนือจากแผนงานในการขยายและปรับปรุงกองเรือใหม่ อีกส่วนของกลยุทธ์ของกลุ่มบริษัทฯ
คือการหาโอกาสในการขยายธุรกิจไปยังภูมิภาคใหม่ๆ และหาบริการใหม่ๆ (ตัวอย่างเช่น
การขยายไปสู่การให้บริการต่างๆ นอกชายฝั่ง) ซึ่งจะช่วยทำให้กลุ่มบริษัทฯ
สามารถเพิ่มความแข็งแกร่งทางการแข่งขัน หรือต่อยอดจากสายธุรกิจที่มีอยู่ในขณะนี้ กลุ่มบริษัทฯ
อาจจะไม่ประสบความสำเร็จจากการปฏิบัติตามกลยุทธ์ส่วนใดส่วนหนึ่งหรือทั้งหมดของกลยุทธ์ที่บริษัทฯ
ได้วางไว้

นโยบายของกลุ่มบริษัทฯ คือการพัฒนาบุคลากรที่สำคัญ และพัฒนาระบบพื้นฐานอย่างต่อเนื่อง ในปี
2553 กลุ่มบริษัทฯ ได้ทำการทบทวนกระบวนการทางธุรกิจของตนอย่างละเอียด และเลือกใช้ระบบ
Enterprise Resource Planning (ERP) เพื่อที่จะเพิ่มผลผลิต ศักยภาพ
และเพิ่มประสิทธิภาพในการเข้าถึงข้อมูลตัวเลขทางการเงินทั้งในส่วนของกลุ่มบริษัทฯ
และภายในกลุ่มบริษัทเรือขนส่งสินค้าแห้งเทกอง

-   กลุ่มบริษัทฯ
    อาจต้องมีรายจ่ายเพื่อการบำรุงรักษากองเรือขนส่งสินค้าแห้งเทกองที่ไม่ได้คาดการณ์ล่วงหน้า

ในกรณีที่เรือของกลุ่มบริษัทฯ ได้รับความเสียหาย (เช่น จากสภาพอากาศหรืออุบัติเหตุ)
เรือเหล่านี้จะถูกนำไปซ่อมแซมที่อู่แห้ง
ซึ่งต้นทุนและระยะเวลาการซ่อมที่อู่แห้งนั้นไม่สามารถคาดการณ์ได้
จึงเป็นไปได้ที่ค่าซ่อมแซมนั้นอาจเป็นเงินจำนวนที่สูงและไม่อยู่ในความคุ้มครองของบริษัทประกัน
การสูญเสียรายได้ในระหว่างที่เรือเหล่านี้ถูกซ่อมแซมและปรับปรุงใหม่
รวมทั้งต้นทุนที่เกิดขึ้นจริงจากการซ่อมแซมเหล่านี้ จะทำให้กำไรของกลุ่มบริษัทฯ ลดลง
นอกจากนี้ในบางครั้งพื้นที่สำหรับการนำเรือเข้าอู่แห้งนั้นมีจำนวนจำกัด
และไม่ได้อยู่ในสถานที่ที่สะดวกต่อการนำเรือไปซ่อมแซมอีกด้วย

นอกจากนี้ ความเปลี่ยนแปลงต่างๆ ที่ไม่ได้คาดการณ์มาก่อนในด้านของกฏระเบียบต่างๆ
ของรัฐบาลและมาตรฐานด้านความปลอดภัยหรือด้านอุปกรณ์อื่นๆ
อาจทำให้เกิดค่าใช้จ่ายในการเปลี่ยนแปลง หรือการเพิ่มเติมอุปกรณ์ใหม่ๆ
ให้กับเรือที่มีสภาพเก่าเพื่อให้เป็นไปตามกฎระเบียบและมาตรฐานเหล่านั้น ดังนั้น กลุ่มบริษัทฯ
อาจไม่สามารถใช้ประโยชน์จากเรือบางลำเป็นเวลานาน หรือเป็นเวลานานกว่าที่คาดการณ์ไว้
ดังนั้น จึงไม่สามารถมั่นใจได้ว่าเรือของกลุ่มบริษัทฯ จะไม่ต้องเข้ารับการซ่อมแซมเพิ่มเติม
ซึ่งจะทำให้เกิดค่าใช้จ่ายจำนวนมาก

เรือของกลุ่มบริษัทฯ จะถูกหยุดการใช้งานในช่วงระยะเวลาหนึ่งเป็นประจำ ทั้งนี้
เพื่อตรวจเช็คสภาพเรือและการดูแลรักษาเรือตามปกติ
ในกรณีที่เรือจำเป็นต้องถูกซ่อมแซมมากกว่าที่คาดการณ์ไว้
ก็จะทำให้เวลาที่จะนำเรือกลับมาใช้ประโยชน์ขยายออกไป
ความล่าช้าดังกล่าวอาจทำให้เกิดผลกระทบต่อธุรกิจของกลุ่มบริษัทฯ ซึ่งก็จะมีผลต่อการดำเนินงาน
และสภาวะทางการเงิน

นโยบายของกลุ่มบริษัทฯ
คือการลงทุนเป็นจำนวนมากเพื่อรักษามาตรฐานของกองเรือขนส่งสินค้าแห้งเทกองให้อยู่ในระดับสูง
เพื่อจำกัดระยะเวลาการหยุดใช้งาน อัตราการใช้ประโยชน์ของกองเรือในรอบบัญชีสิ้นสุด ณ วันที่
30 กันยายน พ.ศ. 2553 คิดเป็นร้อยละ 98.09 นอกจากนี้ กลุ่มบริษัทฯ
ยังมีการกำหนดช่วงเวลาการเข้าอู่แห้งของกองเรือล่วงหน้าเป็นเวลาหนึ่งถึงสองปี
และเจรจาขอพื้นที่ในอู่แห้งล่วงหน้า ในหลายๆ
กรณีเราได้เจรจากับอู่ต่อเรือที่เราต้องการเพื่อกำหนดราคาการนำเรือเข้าอู่แห้ง
และเพื่อให้แน่ใจว่าเรือจะอยู่ใกล้กับสถานที่เหล่านี้ เมื่อถึงกำหนดเวลาที่เรือต้องเข้าอู่แห้ง

-   ความล่าช้าในการรับมอบเรือใหม่ การรับมอบเรือมือสองแบบทันที
    หรือการซ่อมแซมเรือที่มีอยู่อาจทำให้เกิดผลกระทบทางลบต่อรายได้ของกลุ่มบริษัทฯ

แผนงานในการทยอยปรับปรุงกองเรือของกลุ่มบริษัทฯ มีจุดประสงค์เพื่อลดอายุเฉลี่ยของกองเรือ
โดยแผนที่จะสั่งซื้อเรือต่อใหม่ที่จะได้รับในอนาคตนั้น
จะมีการรับมอบตรงเวลาและจะนำมาใช้งานตามแบบอย่างของเรือที่ระบุไว้
การเลื่อนเวลาในการส่งมอบเรือจากอู่ต่อเรือออกไปเป็นระยะเวลานาน
หรือการมีข้อบกพร่องในการปฏิบัติงานอย่างมีนัยสำคัญจะเกิดผลกระทบต่อธุรกิจของกลุ่มบริษัทฯ
ผลกระทบต่อผลการดำเนินงาน และสถานภาพการเงินของบริษัทฯ
ความล่าช้าในการส่งมอบเรืออาจเกิดขึ้นจากปัญหาของอู่ต่อเรือ การไม่สามารถชำระหนี้
หรือเหตุสุดวิสัยที่กลุ่มบริษัทฯ หรืออู่ต่อเรือไม่สามารถควบคุมได้หรือเหตุผลอื่นๆ
ในกรณีที่เหตุการณ์เหล่านี้ และความสูญเสียต่างๆ
ที่เกิดขึ้นไม่ได้รับการชดเชยความเสียหายหรือมีการทำประกันไม่เพียงพอ
อาจมีผลกระทบต่อผลประกอบการทางการเงินของกลุ่มบริษัทฯ

นโยบายของกลุ่มบริษัทฯ คือการที่จะหาอู่ต่อเรือที่มีคุณภาพ มีประสบการณ์การต่อเรือที่เพียงพอ
และมีทีมงานดูแลการต่อเรือใหม่ที่แข็งขัน ซึ่งจะทำการตรวจสอบดูแลการต่อเรือของกลุ่มบริษัทฯ
สม่ำเสมอ ทั้งนี้ เพื่อให้มั่นใจได้ว่ากลุ่มบริษัทฯ จะได้รับเรือที่มีคุณภาพ ได้รับการแจ้งเตือน
ถ้ามีความเสี่ยงที่อาจมีผลต่อการส่งมอบเรือล่าช้า นอกจากนี้ ทางกลุ่มบริษัทฯ
จะพิจารณาการซื้อเรือมือสองโดยเฉพาะอย่างยิ่งในช่วงที่ราคาเรือลดต่ำลง
ซึ่งถือเป็นส่วนหนึ่งของแผนการปรับปรุงกองเรือ
ระยะเวลาในการรับมอบเรือมือสองที่สั้นลงสามารถที่จะชดเชยการล่าช้าในการรับมอบเรือที่สั่งต่อใหม่จากอู่ต่อเรือ
อย่างไรก็ตาม ถ้าราคาเรือมือสองในตลาดไม่ได้อยู่ในระดับที่สามารถซื้อได้
อาจมีผลกระทบต่อรายได้ของกลุ่มบริษัทฯ

กลุ่มธุรกิจพลังงาน

ความเสี่ยงทางธุรกิจที่เกี่ยวกับกลุ่มธุรกิจให้บริการนอกชายฝั่ง (ผ่านเมอร์เมด)

-   อุตสาหกรรมการให้บริการงานนอกชายฝั่งนั้น
    ขึ้นอยู่กับอุตสาหกรรมน้ำมันและก๊าซธรรมชาติเป็นส่วนใหญ่
    ซึ่งได้รับผลกระทบจากความผันผวนของราคาน้ำมันและก๊าซธรรมชาติ

กลุ่มบริษัทฯ ให้บริการงานนอกชายฝั่ง ให้กับอุตสาหกรรมน้ำมันและก๊าซธรรมชาติโดยผ่าน เมอร์เมด
และธุรกิจงานบริการนอกชายฝั่งของกลุ่มบริษัทฯ
อาจได้รับผลกระทบจากความผันผวนราคาของน้ำมันและก๊าซธรรมชาติ
ซึ่งมีผลกระทบต่อกิจกรรมการสำรวจ การพัฒนา
และการผลิตน้ำมันและก๊าซธรรมชาติในเอเชียตะวันออกเฉียงใต้ซึ่งเมอร์เมดให้บริการอยู่

บริษัทต่างๆ ที่สำรวจน้ำมันและก๊าซธรรมชาติอาจยกเลิกหรือลดกิจกรรมการสำรวจ ทั้งนี้
ขึ้นอยู่กับราคาตลาดของน้ำมันและก๊าซธรรมชาติ ซึ่งจะทำให้อุปสงค์ของงานบริการนอกชายฝั่งต่างๆ
ของกลุ่ม บริษัทฯ ลดตามลงไปด้วย
ปริมาณกิจกรรมการผลิตและขุดเจาะที่ลดลงเป็นระยะเวลานานอาจจะมีผลกระทบต่อการปฏิบัติงานและธุรกิจของกลุ่มบริษัทฯ

กลุ่มบริษัทฯ มุ่งเน้นไปที่ธุรกิจเฉพาะต่างๆ เช่น วิศวกรรมโยธาใต้น้ำและการขุดเจาะน้ำมัน
เพื่อช่วยลดความผันผวนของกำไร ธุรกิจวิศวกรรมโยธาใต้น้ำของกลุ่มบริษัทฯ
จะมุ่งเน้นไปที่ส่วนงานธุรกิจปลายน้ำ (downstream) โดยเฉพาะการตรวจสอบ
การซ่อมบำรุงรักษาอุปกรณ์โครงสร้างที่มีอยู่ ซึ่งจำเป็นจะต้องผ่านมาตรฐานความปลอดภัย
โดยไม่ต้องคำนึงถึงราคาน้ำมันและก๊าซธรรมชาติว่าจะเป็นอย่างไร
เรือขุดเจาะจะนำไปใช้ในงานขุดเจาะในส่วนของการผลิตเป็นส่วนใหญ่
ซึ่งเป็นส่วนที่มีความผันผวนน้อยกว่าส่วนงานขุดเจาะด้านอื่นๆ
และยังช่วยลดภาวะผลกระทบด้านความเสี่ยงจากการ
ผันผวนของราคาน้ำมันและก๊าซธรรมชาติในตลาดที่มีต่อกลุ่มบริษัทฯ

-   อุปสงค์ของธุรกิจงานบริการนอกชายฝั่งของกลุ่มบริษัทฯ มีการแข่งขันสูง มีความผันผวน
    และผลของการดำเนินงานบริการนอกชายฝั่งต่างๆ อาจมีความผันผวน

อุปสงค์ของการบริการนอกชายฝั่งของกลุ่มบริษัทฯ
ในช่วงเวลาที่มีอุปสงค์สูงแต่อุปทานมีอยู่จำกัดจะมีอัตราค่าเช่าเรือสูง
แต่ส่วนใหญ่มักจะตามด้วยช่วงเวลาที่มีอุปสงค์ต่ำ ทำให้อุปทานล้นตลาด
และมีผลทำให้อัตราค่าเช่าเรือต่ำ การที่มีเรือสั่งต่อใหม่ เรือที่มีการปรับปรุงสภาพ เรือขุดเจาะ
หรือเรือสนับสนุนงานวิศวกรรมโยธาใต้น้ำที่นำกลับมาใช้ปฏิบัติงานอีก และเรือต่างๆ
เหล่านี้เข้ามาในตลาดทำให้เกิดอุปทานในตลาดมากขึ้น ซึ่งจะทำให้ยากต่อการขึ้นอัตราค่าเช่าเรือ
หรืออาจมีผลทำให้อัตราค่าเช่าเรือลดลงไป ช่วงเวลาที่มีอุปสงค์ต่ำทำให้มีการแข่งขันที่รุนแรงมากขึ้น
และทำให้สินทรัพย์ต่างๆ ไม่ได้ถูกนำมาใช้ประโยชน์ในบางช่วงเวลา
ทรัพย์สินที่ให้บริการนอกชายฝั่งของกลุ่มบริษัทฯ อาจต้องถูกปล่อยทิ้งไว้โดยไม่ได้ใช้งาน
หรือไม่เช่นนั้นแล้วกลุ่มบริษัทฯ ต้องยอมทำสัญญาที่ได้รับค่าตอบแทนต่ำตามสภาพตลาดในอนาคต
นอกจากนี้ ความสามารถของกลุ่มบริษัทฯ ในการต่อสัญญา หรือทำสัญญาใหม่
และเงื่อนไขของสัญญาเหล่านี้ขึ้นอยู่กับสภาวะต่างๆ ของตลาดในเวลาที่มีการพิจารณาสัญญาต่างๆ
ดังกล่าว

นอกจากนี้ เนื่องด้วยสัญญาการให้บริการงานวิศวกรรมโยธาใต้น้ำส่วนใหญ่มีลักษณะเป็นสัญญาระยะสั้น
การเปลี่ยนแปลงต่างๆ ของสภาวะตลาดสามารถส่งผลกระทบต่อธุรกิจของกลุ่มธุรกิจนี้อย่างรวดเร็ว
นอกจากนี้ เนื่องด้วยธุรกิจงานบริการนอกชายฝั่งของกลุ่มบริษัทฯ เป็นธุรกิจที่ทำสัญญาเป็นโครงการ
ดังนั้น
กระแสเงินสดหมุนเวียนของกลุ่มธุรกิจงานบริการนอกชายฝั่งจึงไม่อาจคาดเดาได้และอาจไม่สม่ำเสมอ
และจากความผันผวนของอุปสงค์ของกลุ่มธุรกิจงานบริการนอกชายฝั่ง
อาจทำให้ผลประกอบการของกลุ่มธุรกิจงานบริการนอกชายฝั่งผันผวนได้

กลยุทธ์ของบริษัทฯ คือ การให้สินทรัพย์ของบริษัทฯ
มีสัญญาระยะยาวซึ่งจะช่วยให้มีรายได้ที่จะไม่ได้รับผลกระทบจากสภาพตลาดระยะสั้น
และยังเป็นเกราะป้องกันความเสี่ยงจากการผันผวนของตลาด

-   ธุรกิจงานบริการนอกชายฝั่งของกลุ่มบริษัทฯ มีความเสี่ยงจากการปฏิบัติงานหลายประการ

ธุรกิจงานบริการนอกชายฝั่งของกลุ่มบริษัทฯ
มีความเสี่ยงหลายอย่างที่มาจากอุตสาหกรรมน้ำมันและก๊าซธรรมชาติ อาทิ อัคคีภัย ภัยธรรมชาติ
ระเบิด การทะลักของน้ำมันออกจากบ่อ การเผชิญกับความดันผิดปกติ การระเบิดของปล่องภูเขาไฟ
ท่อน้ำมันแตกและน้ำมันรั่ว ความเสี่ยงต่างๆ เหล่านี้อาจมีผลตามมาอย่างร้ายแรง
รวมทั้งการสูญเสียของชีวิตหรือบาดเจ็บอย่างรุนแรง ความเสียหายต่อทรัพย์สิน
และอุปกรณ์ของกลุ่มบริษัทฯ หรือของบริษัทลูกค้า สร้างมลภาวะต่อสิ่งแวดล้อม
การฟ้องร้องเรียกค่าเสียหายต่อการบาดเจ็บของบุคคล ผลกระทบต่างๆ ทางการเมือง
และความเสียหายต่อชื่อเสียงกลุ่มบริษัทฯ

ธุรกิจงานบริการนอกชายฝั่งของกลุ่มบริษัทฯ ยังมีความเสี่ยงจากความขัดข้องของอุปกรณ์
ซึ่งอาจต้องใช้เวลาในการซ่อมแซมนานและทำให้รายได้ของกลุ่มบริษัทฯ ต้องสูญเสียไป กลุ่มบริษัทฯ
อาจต้องหยุดการดำเนินการบางส่วนถ้ามีอุปกรณ์สำคัญส่วนใดชำรุดจนกว่ากลุ่มบริษัทฯ สามารถทดแทน
และ/หรือ ซ่อมแซมส่วนนั้นได้ ความล้มเหลวในระบบการทำงานหลักอาจทำให้เกิดการสูญเสียชีวิต
หรือการบาดเจ็บที่ร้ายแรง ความเสียหายหรือความสูญเสียต่อเรือ
และอุปกรณ์และข้อพิพาททางการเมืองหรือทางกฏหมายที่ยืดเยื้อและมีผลเสียต่อชื่อเสียงของบริษัทฯ

กรณีที่กล่าวมามีผลกระทบทางลบต่อชื่อเสียงกลุ่มบริษัทฯ สภาวะทางการเงิน และผลการดำเนินงาน
และความสามารถของกลุ่มบริษัทฯ ในการดำเนินธุรกิจบริการนอกชายฝั่งต่อไป

กลุ่มบริษัทฯ ลงทุนอย่างต่อเนื่องในกองเรือ โดยเน้นการบำรุงรักษาอย่างเต็มที่
รวมไปถึงการเข้าซ่อมแซมตามกำหนดระยะเวลา
เพื่อที่จะลดความเสี่ยงด้านความบกพร่องของอุปกรณ์ นอกจากนี้กลุ่ม บริษัทฯ
ยังคงเน้นย้ำด้านความปลอดภัยอยู่เสมอ
โดยมีระบบบริหารจัดการความปลอดภัยที่ครบถ้วนพร้อมใช้งาน
ซึ่งจะประกอบไปด้วยแนวทางความปลอดภัยที่ชัดเจน รวมไปถึง
การจัดฝึกอบรมด้านความปลอดภัยอย่างละเอียด
และจัดโครงการเพื่อสร้างความตระหนักถึงเรื่องความปลอดภัย ยิ่งไปกว่านั้น
ลูกค้าก็มีการตรวจสอบกองเรืออยู่เป็นประจำ และได้ให้ข้อมูลกับบริษัทฯ
เพื่อบันทึกในโครงการตรวจซ่อมและบำรุงรักษากองเรือ

-   ลูกค้าในตลาดเฉพาะกลุ่มของธุรกิจงานบริการนอกชายฝั่งมีจำนวนจำกัด
    และการสูญเสียลูกค้าที่สำคัญอาจทำให้เกิดผลกระทบที่สำคัญต่อผลการดำเนินงานของกลุ่มบริษัทฯ

ลูกค้าที่มีศักยภาพในธุรกิจนี้มีจำนวนจำกัด โดยเฉพาะในธุรกิจขุดเจาะ
และจำนวนโครงการที่มีศักยภาพในธุรกิจบริการนอกชายฝั่งก็มีจำนวนจำกัดเช่นกัน ในปีหนึ่งๆ
จำนวนสัญญา และโครงการไม่กี่โครงการ
มีสัดส่วนที่สำคัญต่อรายได้ของธุรกิจบริการนอกชายฝั่งของกลุ่มบริษัทฯ นอกจากนี้เนื่องด้วย
เมอร์เมดมีเรือขุดเจาะทั้งสิ้น 2 ลำ
การสูญเสียลูกค้าของธุรกิจการขุดเจาะไปรายหนึ่งทำให้มีผลกระทบต่อธุรกิจขุดเจาะ
และอาจส่งผลถึงรายได้และผลกำไรของกลุ่มบริษัทฯ โดยรวม
ถ้าเมอร์เมดไม่สามารถหาลูกค้ารายใหม่มาทดแทนลูกค้าที่สูญเสียไปได้ นอกจากนี้
รายได้และกำไรของเมอร์เมด และผลประกอบการของกลุ่มบริษัทฯ อาจได้รับผลกระทบ
ถ้าลูกค้าสำคัญรายใดของเมอร์เมดยกเลิกสัญญาหรือไม่ต่อสัญญากับ เมอร์เมด และกลุ่มบริษัทฯ
ไม่สามารถหาลูกค้ารายใหม่มาทดแทนลูกค้าเหล่านี้ได้

กลุ่มบริษัทฯ
ต้องทำงานอย่างหนักเพื่อรักษาความสัมพันธ์และชื่อเสียงที่ดีของบริษัทกับลูกค้ารายใหญ่ทุกราย และ ณ
ปัจจุบันนี้
ยังไม่มีลูกค้ารายใดเลยที่ยกเลิกสัญญาที่ทำไว้กับบริษัทอันเนื่องมาจากผลการทำงานของเมอร์เมด
หรือแม้แต่เมอร์เมดเองก็ไม่เคยมีปัญหาในการเข้าไปประมูลสัญญาฉบับใหม่ๆ
จากลูกค้าที่เคยให้งานประมูล ในเรื่องของเทคนิคที่ด้อยคุณภาพ

กลุ่มธุรกิจโครงสร้างขั้นพื้นฐาน

ความเสี่ยงที่เกี่ยวข้องกับกลุ่มธุรกิจโลจิสติกส์ถ่านหิน (ผ่าน UMS)

ความเสี่ยงจากการขนส่ง

กลุ่มบริษัทฯ โดย UMS นำเข้าถ่านหินมาจากประเทศอินโดนีเซียเป็นประจำ
ไม่ว่าจะเป็นจำนวนที่นำเข้ามาหรือความถี่ในการนำเข้า
โดยจะใช้เรือบรรทุกสินค้าแห้งเทกองหรือเรือลำเลียง ดังนั้น
จึงมีความเสี่ยงที่เป็นไปได้อยู่สองประการ คือ ความพร้อมของเรือที่จะใช้ขนส่ง
และอัตราค่าระวางเรือที่อาจจะ ผันผวนในช่วงระยะเวลาที่จะมีการขนส่ง

กลุ่มบริษัทฯ มีวิธีการจัดการความเสี่ยงนี้หลายวิธี ซึ่งรวมถึงการเข้าทำสัญญารับขนส่งสินค้าล่วงหน้า
(contracts of affreightment) สำหรับความต้องการในการขนส่งส่วนหนึ่ง
การเข้าทำสัญญาแบบมีกำหนดเวลา (term contracts) และสัญญาแบบทันที (spot
contracts) สำหรับการจัดหาถ่านหิน
และการรับการสนับสนุนอย่างต่อเนื่องในการติดตามความเคลื่อนไหวของอัตราค่าระวางจากหน่วยงานที่มีความเชี่ยวชาญภายในกลุ่มบริษัทฯ

ความเสี่ยงจากต้นทุนสินค้าขายที่มีความผันผวน

ปัจจัยหลักที่มีผลกระทบต่อราคาต้นทุนขายสินค้า ได้แก่ ราคาถ่านหิน ค่าระวางเรือ
และอัตราแลกเปลี่ยนเงินตราต่างประเทศ โดยทั่วไป
ดัชนีราคาของปัจจัยเหล่านี้จะอิงตามราคาตลาดโลก ดังนั้น
ความผันผวนด้านราคาของปัจจัยเหล่านี้จะมีผลกระทบโดยตรงกับต้นทุนสินค้าขายของบริษัทฯ
โดยหากราคาถ่านหิน และค่าระวางเรือปรับตัวขึ้น และอัตราแลกเปลี่ยนอ่อนค่าลง
จะส่งผลให้ต้นทุนสินค้าขายของ บริษัทฯ สูงขึ้นด้วย

ราคาถ่านหินจะมีการปรับตัวขึ้นลงตามอุปสงค์และอุปทานในตลาดโลก
และเมื่อมีอัตราค่าระวางเข้ามาเกี่ยวข้องด้วย
การปรับตัวของราคาก็จะขึ้นอยู่กับอุปสงค์และอุปทานของสินค้าโภคภัณฑ์หลากชนิดมากยิ่งขึ้น
รวมทั้งระวางบรรทุกที่รองรับด้วย ทั้งนี้ กลุ่มบริษัทฯ
มีการติดตามดัชนีราคาถ่านหินและค่าระวางเรืออย่างใกล้ชิด
เพื่อให้บริษัทฯสามารถบริหารต้นทุนสินค้าขายได้อย่างมีประสิทธิภาพ

ต้นทุนสินค้าขายของบริษัทฯ ประมาณร้อยละ 90 อยู่ในสกุลเงินดอลลาร์สหรัฐอเมริกา
ในขณะที่รายรับทั้งหมดเป็นเงินบาท ทั้งนี้เนื่องจากมารูปแบบทางธุรกิจของกลุ่มบริษัทฯ
ที่มีการนำเข้าถ่านหินมาจากประเทศอินโดนีเซียและจำหน่ายให้กับอุตสาหกรรมภายในประเทศ
ทำให้กลุ่มบริษัทฯ มีความเสี่ยงจากอัตราแลกเปลี่ยน กลุ่มบริษัทฯ
บริหารความเสี่ยงนี้ด้วยการใช้สัญญาซื้อขายเงินตราต่างประเทศล่วงหน้า (Forward Contract)
สำหรับต้นทุนการนำเข้าทั้งหมด ดังนั้น กลุ่มบริษัทฯ
จึงสามารถลดความเสี่ยงทางด้านอัตราแลกเปลี่ยนได้มาก

ความเสี่ยงจากการคู่แข่งรายใหม่

ในหลายปีที่ผ่านมา มีคู่แข่งรายใหม่หลายรายที่ได้เข้ามาในตลาดจำหน่ายถ่านหินในประเทศไทย
เนื่องจากธุรกิจการค้าถ่านหินต้องการเงินลงทุนน้อยกว่าอุตสาหกรรมอื่นๆ
ปัจจุบันหม้อไอน้ำที่ใช้ถ่านหินในอุตสาหกรรมมีอยู่เป็นจำนวนคงที่ ดังนั้น
การแข่งขันที่เพิ่มขึ้นได้ส่งผลให้อัตรากำไรขั้นต้นโดยรวมของผู้ค้าถ่านหินแคบลง

กลุ่มบริษัทฯ
ยังคงใช้กลยุทธ์หลักเพื่อที่จะสร้างความแตกต่างของผลิตภัณฑ์ของกลุ่มออกจากผลิตภัณฑ์ของคู่แข่ง
กลุ่มบริษัทฯ ได้ใช้ประสบการณ์และความรู้อย่างกว้างขวาง
โดยผ่านทางทรัพยากรการจัดการและการขายของกลุ่ม
เพื่อให้คำแนะนำแก่ลูกค้าเกี่ยวกับคุณภาพของถ่านหินที่เหมาะสมกับหม้อไอน้ำแต่ละประเภท
รวมทั้งให้คำแนะนำสำหรับการสอบถามทางด้านเทคนิคและที่เกี่ยวกับบริการอื่นๆ

ปัจจุบัน กลุ่มบริษัทฯ
เป็นผู้ทำการคัดเลือกและปรับปรุงคุณภาพถ่านหินให้เหมาะสมกับหม้อไอน้ำแต่ละประเภทที่ใช้โดยโรงงานอุตสาหกรรมขนาดกลางและเล็ก
เพื่อให้มั่นใจถึงการมีประสิทธิภาพสูง และสามารถลดต้นทุนการผลิตของลูกค้าได้
วิธีการนี้ได้รับการต้อนรับจากลูกค้าเป็นอย่างดี กระบวนการเพิ่มมูลค่าของกลุ่มบริษัทฯ
ที่นอกเหนือไปจากการค้าขายถ่านหินโดยทั่วไป
ได้สร้างอุปสรรคในการเข้าตลาดสำหรับผู้ประกอบการรายใหม่ที่ต้องการทั้งเงินทุนหมุนเวียนสำหรับที่ดิน
อุปกรณ์คัดแยกและเครื่องจักร เพื่อการแข่งขันในธุรกิจโลจิสติกส์ถ่านหินแบบครบวงจร

ความเสี่ยงด้านผลิตภัณฑ์ทดแทนและการขยายตลาด

โดยทั่วไป ทรัพยากรพลังงานหลักที่ใช้ในอุตสาหกรรมของประเทศไทยได้แก่ น้ำมันเตา
ก๊าซธรรมชาติ และถ่านหิน น้ำมันเตาเป็นแหล่งเชื้อเพลิงที่บริษัทผู้ผลิตส่วนใหญ่เลือกใช้
เนื่องจากการจัดหาทำได้สะดวก การใช้งานไม่ยุ่งยากและง่ายต่อการบำรุงรักษา
ส่วนก๊าซธรรมชาติส่วนใหญ่จะใช้ในโรงงานผลิตไฟฟ้า เนื่องจากมีราคาถูกกว่าน้ำมันเตา
ส่วนการใช้ถ่านหินเป็นแหล่งพลังงานยังไม่เป็นที่แพร่หลาย

แนวโน้มราคาน้ำมันเตาที่เพิ่มขึ้นอย่างต่อเนื่อง ส่งผลให้ต้นทุนในอุตสาหกรรมโดยรวมเพิ่มขึ้นตาม
ส่งผลให้หลายอุตสาหกรรมเริ่มที่จะหาแหล่งพลังงานทดแทนสำหรับการผลิตและการจัดการต้นทุนการผลิต
ในขณะที่ถ่านหินยังเป็นแหล่งต้นทุนราคาถูกซึ่งมีความเป็นไปได้
แต่ผู้ผลิตหลายรายก็กำลังมองหาแหล่งพลังงานทดแทน อาทิ แกลบ เศษไม้ และพลังงานชีวภาพอื่นๆ

อย่างไรก็ตาม ถ่านหินมีข้อได้เปรียบที่สำคัญเหนือกว่าแหล่งพลังงานอื่นๆ ในด้านต้นทุน และ
ถ่านหินยังเป็นเชื้อเพลิงที่มีปริมาณสำรองอยู่มากเมื่อเปรียบเทียบกับแหล่งพลังงานธรรมชาติอื่นๆ
และอาจพบได้ในประเทศต่างๆ มากกว่า 100 ประเทศ

บริษัทฯ คาดหวังว่าความต้องการถ่านหินจะเพิ่มขึ้นในอนาคตอันใกล้นี้
ขณะที่ต้นทุนการผลิตจะมีความสำคัญมากขึ้นในทุกอุตสาหกรรม
หลายอุตสาหกรรมได้หันมาให้ความสนใจในถ่านหินเป็นแหล่งพลังงานทดแทน สำหรับผู้ผลิตเดิม
การพิจารณาเปลี่ยนจากการใช้หม้อไอน้ำซึ่งใช้น้ำมันเตาเป็นหม้อไอน้ำที่ใช้ถ่านหินจะต้องการเงินลงทุน
กลุ่มบริษัทฯ
มีแผนที่จะขยายตลาดด้วยการให้ความรู้แก่ลูกค้าเป้าหมายเกี่ยวกับประสิทธิภาพของถ่านหิน
และเสนอแนวทางที่สามารถปฏิบัติได้ในการเปลี่ยนหม้อไอน้ำซึ่งใช้น้ำมันเตาเป็นหม้อไอน้ำที่ใช้ถ่านหิน

ความเสี่ยงด้านสิ่งแวดล้อม

ถ่านหินมีหลายประเภท ได้แก่ แอนทราไซต์ บิทูมินัส ซับบิทูมินัสและลิกไนต์ เมื่อนำถ่านหินมาเผาไหม้
ออกซิเจนในอากาศจะทำปฏิกิริยากับถ่านหิน และก่อให้เกิดก๊าซซัลเฟอร์ไดออกไซด์
ถ้ามีการสูดดมก๊าซซัลเฟอร์ไดออกไซด์หรือถ้าก๊าซซัลเฟอร์ไดออกไซด์สัมผัสกับผิวหนัง
อาจทำให้ปอดอักเสบ และเกิดโรคภูมิแพ้
ในขณะเดียวกันฝุ่นผงจากถ่านหินก็อาจทำให้เกิดอาการภูมิแพ้ด้วยเช่นกัน

ปัจจุบัน กลุ่มบริษัทฯนำเข้าถ่านหินประเภทบิทูมินัสและซับบิทูมินัส โดยถ่านหินทั้ง 2
ประเภทเป็นถ่านหินที่มีคุณภาพสูง และมีกำมะถันในระดับต่ำ (ปริมาณกำมะถันอยู่ในช่วง 0.1-1.5
เปอร์เซ็นต์ ในขณะที่น้ำมันเตามีกำมะถันอยู่ในช่วง 0.1-3.0 เปอร์เซ็นต์)
ทำให้มีผลกระทบกับสิ่งแวดล้อมน้อยกว่าเมื่อนำมาใช้งาน
ซึ่งแตกต่างไปจากที่สาธารณชนทั่วไปรับรู้เกี่ยวกับถ่านหินและการใช้ถ่านหิน

เพื่อที่จะลดการรับรู้ในเชิงลบเกี่ยวกับเรื่องดังกล่าวและผลกระทบที่อาจเกิดขึ้นกับสิ่งแวดล้อม
กลุ่มบริษัทฯ จึงได้ติดตามกระบวนการผลิตอย่างใกล้ชิดโดยสอดคล้องกับกฎข้อบังคับของรัฐบาล

นอกจากนี้ กลุ่มบริษัทฯ
ได้พยายามที่จะบริหารจัดการการแพร่กระจายของฝุ่นละอองด้วยความระมัดระวัง
เพื่อที่จะลดผลกระทบทางด้านสิ่งแวดล้อม โดยเฉพาะอย่างยิ่ง กลุ่มบริษัทฯ
ได้ลดการแพร่กระจายของฝุ่นละอองด้วยการใช้ระบบการจัดเก็บแบบปิด
หรือการจัดให้มีผ้าใบคลุมรอบกองถ่านหิน การฉีดน้ำดักฝุ่นไม่ให้ฟุ้งกระจาย
การสร้างรั้วสูงรอบคลังสินค้า และการปลูกต้นไม้โดยรอบบริเวณที่ดินเพื่อดักฝุ่นละออง
รถที่บรรทุกถ่านหินจะมีผ้าใบปิดคลุมมิดชิดไม่ให้เศษถ่านหินตกพื้น

ความเสี่ยงที่เกี่ยวข้องกับกลุ่มธุรกิจปุ๋ย (ผ่านบาคองโค)

ความเสี่ยงที่เกี่ยวกับความผันผวนของราคาวัตถุดิบ

ราคาวัตถุดิบของปุ๋ยทั้งในประเทศและทั่วโลกสามารถผันผวนได้ ดังนั้น กลุ่มบริษัทฯ โดยบาคองโค
จึงอาจต้องปรับเปลี่ยนรายการสินค้า โดยเฉพาะอย่างยิ่งเมื่อตลาดเผชิญกับแนวโน้มที่ตกต่ำ
หรือส่วนต่างที่ลดลงเมื่อตลาดมีแนวโน้มสูงขึ้น สิ่งเหล่านี้ย่อมเกิดขึ้นได้หากบริษัทฯ
ไม่สามารถปรับราคาตามตลาดได้อย่างรวดเร็ว

ในขณะที่ความเสี่ยงนี้ไม่สามารถกำจัดไปได้ทั้งหมด
แต่อาจบรรเทาหรือลดลงได้ด้วยการจัดการโดยใช้แนวทาง 2 อย่างคือ ก)
การดำรงสินค้าคงคลังให้ต่ำ เพื่อที่จะจำกัดความเสี่ยงในสถานการณ์ที่ตลาดมีแนวโน้มตกต่ำ และ ข)
การใช้นโยบายราคาที่แน่นอนและส่วนลด
พร้อมกับการบริหารจัดการลูกค้าบนพื้นฐานของการมีคุณภาพที่เหนือกว่า เพื่อให้กลุ่มบริษัทฯ
สามารถรักษาส่วนต่างเมื่อราคาวัตถุดิบปรับตัวสูงขึ้น

ความเสี่ยงต่อการขาดแคลนวัตถุดิบ

กลุ่มบริษัทฯ จัดซื้อวัตถุดิบทั้งจากในประเทศและต่างประเทศ ซึ่งโดยทั่วไปอุปทานจะสมดุลกันที่
50/50 คือ ในประเทศร้อยละ 50 และต่างประเทศร้อยละ 50

ด้วยนโยบายเชิงกลยุทธ์ของบริษัทฯ
ในการดำรงสินค้าคงคลังที่ต่ำและการจัดซื้อวัตถุดิบแบบทันเวลาพอดี ส่งผลให้กลุ่มบริษัทฯ
อาจมีความเสี่ยงต่อโอกาสที่จะขาดแคลนวัตถุดิบได้สูงขึ้นในเวลาที่อุปทานทั้งจากต่างประเทศและในประเทศมีความฝืดเคือง
นอกจากนี้ การขาดแคลนยังอาจเกิดขึ้นจากปัญหาที่เกี่ยวข้องกับการขนส่ง (ความล่าช้าของเรือ)

กลุ่มบริษัทฯ
ได้สร้างความสัมพันธ์ที่ดีระยะเวลายาวกับจำนวนผู้จัดหาสินค้าขนาดกลางและขนาดใหญ่ทั้งในและต่างประเทศ
ซึ่งผู้จัดหาสินค้าเหล่านี้ต่างให้การสนับสนุนบริษัทฯ อย่างต่อเนื่อง
บนพื้นฐานของข้อผูกพันทางด้านคุณภาพ การยึดมั่นในข้อผูกพันทางสัญญา
และการชำระเงินทันทีของกลุ่มบริษัทฯ

คู่แข่งในประเทศที่เพิ่มขึ้น

ประเทศเวียดนาม คือ ตลาดที่มีการแข่งขันสูงสำหรับปุ๋ยและเคมีเกษตรกรรม (Agrochemical)
ปัจจุบัน การผลิตของปุ๋ย NPK ในเวียดนาม (การผสมและการอัดเม็ด)
อยู่ในระดับเกินขีดความสามารถ และกำลังมีการวางแผนอีกหลายโครงการสำหรับปีต่อๆ ไป

บริษัทฯ ได้เลือกกลยุทธ์การสร้างความแตกต่างและมุ่งเน้นที่ผลิตภัณฑ์พิเศษ
เพื่อจำกัดความเสี่ยงในการแข่งขัน ในภาพรวม บริษัทฯ มีสูตรปุ๋ยมากกว่า 50 สูตร
ตั้งแต่สูตรที่ใช้ในตลาดทั่วไปจนถึงสูตรพิเศษเฉพาะ ซึ่งทำให้มั่นใจได้ว่าบริษัทฯ
ยังคงนำหน้าในการแข่งขัน เนื่องจากโดยทั่วไปแล้วจะมีการผลิตผลิตภัณฑ์เพียง 10-15 ประเภท

กลุ่มบริษัทฯ มีกระบวนการผลิตหลายระบบ
อีกทั้งยังเพิ่มมูลค่าให้กับผลิตภัณฑ์ด้วยกระบวนการผลิตเฉพาะ เช่น การอัดแน่น (Compaction)
USP และการเคลือบปุ๋ยด้วยสารชีวภาพ ด้วยแนวทางนี้ กลุ่มบริษัทฯ
สามารถรักษาชื่อเสียงของผลิตภัณฑ์และภาพลักษณ์ในตลาดในฐานะผู้ให้บริการที่มีคุณภาพสูงและมีการสร้างสรรค์นวัตกรรมอย่างสม่ำเสมอ

การส่งมอบที่ตรงเวลา

ด้วยนโยบายการผลิตแบบทันเวลาพอดีของกลุ่มบริษัทฯ สินค้าสำเร็จรูปคงคลังจึงมีปริมาณต่ำ
ซึ่งอาจทำให้เกิดความเป็นไปได้สูงขึ้นที่จะส่งมอบสินค้าให้แก่ลูกค้าล่าช้า

บริษัทฯ จัดการความเสี่ยงนี้โดยใช้แนวทางการจัดการโซ่อุปทานที่ดี
ด้วยการสื่อสารอย่างสม่ำเสมอและมีประสิทธิภาพระหว่างฝ่ายปฏิบัติการขายกับฝ่ายผลิต
โรงงานจะทราบถึงคำสั่งที่เข้ามาล่วงหน้าหลายสัปดาห์

บริษัทฯ ดำรงกำลังการผลิตไว้อย่างสม่ำเสมอ
ร่วมกับแผนการบำรุงรักษาอุปกรณ์และเครื่องจักรเพื่อป้องกันความชำรุดบกพร่อง
ผลิตภัณฑ์ซึ่งผ่านกระบวนการถุงแบบอัตโนมัติและการลำเลียงในขั้นสุดท้าย
จะถูกจัดส่งให้กับลูกค้าโดยเร็ว

ความเสี่ยงด้านอัตราแลกเปลี่ยน

กลุ่มบริษัทฯ จัดซื้อวัตถุดิบมากกว่าครึ่งจำนวนด้วยสกุลเงินดอลลาร์สหรัฐอเมริกา
และขายสินค้าสำเร็จรูปภายในประเทศเป็นเงินเวียดนาม
จากการที่รัฐบาลเวียดนามได้ลดค่าเงินเวียดนามอย่างมากและต่อเนื่อง
ความเสี่ยงด้านอัตราแลกเปลี่ยนจึงยังคงมีอยู่

เนื่องจากเงินเวียดนามไม่ได้เป็นสกุลเงินที่สามารถแลกเปลี่ยนได้โดยทั่วไป
ขอบเขตการใช้จึงมีอยู่จำกัด
ความเสี่ยงทางด้านอัตราแลกเปลี่ยนนี้อาจจัดการได้ด้วยการดำรงสินค้าคงคลังให้ต่ำ
และการใช้นโยบายการซื้อขาย/ชำระเงินด้วยเงินสด เพื่อให้มีหนี้ลูกค้าเป็นศูนย์
แนวทางนี้ช่วยให้บริษัทฯ สามารถชำระเงินให้แก่ผู้จัดหาสินค้าได้ทันที
และลดความเสี่ยงจากสกุลเงินดอลลาร์สหรัฐอเมริกา

นอกจากนี้ บริษัทฯ ยังส่งออกสินค้าบางประเภท
ซึ่งก่อให้เกิดรายได้ที่เป็นสกุลเงินดอลลาร์สหรัฐอเมริกา
รายได้นี้ใช้ในการชำระเงินให้แก่ผู้จัดหาวัตถุดิบ

ความเสี่ยงที่เกี่ยวข้องกับการปฏิบัติตามกฎข้อบังคับ

รัฐบาลเวียดนามกำหนดมาตรฐานที่เจาะจงสำหรับสูตรปุ๋ยเพื่อคุ้มครองผู้บริโภค
และมีการบังคับใช้บทลงโทษต่างๆ ถ้าผลิตภัณฑ์ไม่ได้ผลิตขึ้นตามข้อกำหนดเฉพาะที่ผ่านการทดสอบ

กลุ่มบริษัทฯ นำเข้าวัตถุดิบจากผู้จัดหาสินค้าในประเทศและต่างประเทศที่เชื่อถือได้
อีกทั้งมีชื่อเสียงในฐานะเป็นผู้ผลิตปุ๋ยที่มีคุณภาพสูง นอกจากนี้ แนวทางของกลุ่มบริษัทฯ
ในการสร้างสรรค์สูตรการผลิต ทำให้มั่นใจได้ว่าบริษัทฯ จะปฏิบัติตามหรือเหนือกว่ามาตรฐานต่างๆ
ที่รัฐบาลกำหนดไว้เสมอ

ความเสี่ยงด้านการปฏิบัติตามกฎระเบียบ

ความเสี่ยงจากการเปลี่ยนแปลงของกฎระเบียบในประเทศที่บริษัทฯ มีการลงทุน

บริษัทฯ ใช้มาตรการที่เป็นไปได้ทั้งปวงเพื่อป้องกันสถานภาพทางกฎหมายของบริษัทฯ
และป้องกันมิให้ความเสี่ยงทางด้านกฎหมายเกิดขึ้น

โครงการปฏิบัติตามกฎระเบียบได้นำมาใช้กำกับดูแลพนักงานของบริษัทฯ ทั่วโลก
โครงการนี้กำหนดให้พนักงานปฏิบัติตามกฎหมายและแนวทางปฏิบัติ
รวมทั้งให้การอบรมและการสนับสนุนที่เกี่ยวข้องแก่พนักงาน
ซึ่งหัวใจสำคัญของโครงการนี้คือจริยธรรมในการดำเนินธุรกิจของบริษัทฯ
ซึ่งเป็นการกำหนดแนวทางการประพฤติปฏิบัติอย่างมีจรรยาบรรณ
และเสริมด้วยแผนการอบรมและทดสอบ รวมทั้งสายด่วน (Whistle Blow Line)
เพื่อการรายงานการละเมิดที่เกี่ยวข้องกับการปฏิบัติตามกฎระเบียบ

เพียงเท่าที่เป็นไปได้และสามารถปฏิบัติได้ กลุ่มบริษัทฯ
ได้ทำการจำกัดความเสี่ยงที่เกี่ยวกับความรับผิดและความเสียหายด้วยการประกันภัย
โดยประเภทและขอบเขตของการประกันภัยนี้จะได้รับการปรับปรุงเป็นระยะเพื่อให้เป็นไปตามความต้องการ
ณ เวลาปัจจุบัน

ความเสี่ยงด้านสิ่งแวดล้อม อาชีวอนามัยและความปลอดภัย

การที่บริษัทฯ ยึดถือมาตรฐานทางเทคนิคและหลักปฏิบัติขั้นสูง
ทำให้สามารถป้องกันความเสี่ยงที่อาจเกิดขึ้น
และลดผลกระทบที่อาจเป็นไปได้ของความเสียหายดังกล่าวให้เหลือน้อยที่สุด
อีกทั้งทำให้มั่นใจถึงการดำเนินงานอย่างต่อเนื่องของเครื่องจักรและอุปกรณ์ บริษัทฯ
ทำการปรับปรุงมาตรการป้องกันเหล่านี้เป็นระยะ บริษัทฯ
มีการตรวจสอบความปลอดภัยทางด้านสุขอนามัยและสิ่งแวดล้อมอย่างเป็นระบบ ณ ที่ทำการทุกแห่ง
บริษัทฯ ลดความเสี่ยงที่เกิดกับบุคคลและสิ่งแวดล้อมด้วยการตรวจสอบและให้คำปรึกษา

ความเสี่ยงจากผลกระทบทางด้านสังคมและชุมชน

เพื่อจัดการความเสี่ยงเหล่านี้ บริษัทฯ
มีการตรวจติดตามและวิเคราะห์ผลกระทบที่การเปลี่ยนแปลงในกฎหมายและกฎระเบียบทางด้านสิ่งแวดล้อมและความปลอดภัย
ที่มีต่อการดำเนินงานของบริษัทฯ บริษัทฯ ประสานงานอย่างใกล้ชิดกับหน่วยงานของรัฐ
และใช้ข้อมูลที่มีอยู่เพื่อการพัฒนาแผนงานและมาตรการตอบสนอง
รวมทั้งจัดให้มีกิจกรรมชุมชนสัมพันธ์อย่างต่อเนื่องในพื้นที่การดำเนินงานต่างๆ
โดยมุ่งเน้นที่การมีส่วนร่วมของชุมชนอย่างสม่ำเสมอ